P6_TA(2005)0221

Προστασία των κρίσιμων υποδομών στο πλαίσιο της καταπολέμησης της τρομοκρατίας

Επιτροπή Πολιτικών Ελευθεριών, Δικαιοσύνης και Εσωτερικών Υποθέσεων Πρόταση σύστασης του Ευρωπαϊκού Κοινοβουλίου προς το Ευρωπαϊκό Συμβούλιο και το Συμβούλιο σχετικά με την προστασία των υποδομών ζωτικής σημασίας στο πλαίσιο της καταπολέμησης της τρομοκρατίας (2005/2044(INI))

Το Ευρωπαϊκό Κοινοβούλιο,

- έχοντας υπόψη την πρόταση σύστασης προς το Συμβούλιο του Σταύρου Λαμπρινίδη εξ ονόματος της Ομάδας PSE σχετικά με την προστασία των υποδομών ζωτικής σημασίας στο πλαίσιο της καταπολέμησης της τρομοκρατίας (B6-0085/2005),

- έχοντας υπόψη τη Συνταγματική Συνθήκη και ειδικότερα το άρθρο III-284 για την πολιτική προστασία και το άρθρο I-43, το οποίο προβλέπει ότι "Η Ένωση και τα κράτη μέλη της ενεργούν από κοινού με πνεύμα αλληλεγγύης εάν ένα κράτος μέλος δεχθεί τρομοκρατική επίθεση ή πληγεί από φυσική ή ανθρωπογενή καταστροφή",

- έχοντας υπόψη τη Διακήρυξη για την αλληλεγγύη κατά της τρομοκρατίας, η οποία εγκρίθηκε από τους αρχηγούς κρατών και κυβερνήσεων στις 25 Μαρτίου 2004,

- έχοντας υπόψη το "Πρόγραμμα της Χάγης" [1] το οποίο εγκρίθηκε στις 5 Νοεμβρίου 2004, σύμφωνα με το οποίο "… η αποτελεσματική διαχείριση των διασυνοριακών κρίσεων εντός της ΕΕ απαιτεί όχι μόνο την ενίσχυση των ισχυουσών δράσεων για την πολιτική προστασία και τις υποδομές ζωτικής σημασίας αλλά επίσης την αποτελεσματική αντιμετώπιση της δημόσιας τάξης και των πτυχών ασφαλείας αυτών των κρίσεων … Ως εκ τούτου το Ευρωπαϊκό Συμβούλιο ζητεί από το Συμβούλιο και την Επιτροπή να συνάψουν … μία ολοκληρωμένη συμφωνία διαχείρισης κρίσεων της ΕΕ… η οποία θα εφαρμοστεί το αργότερο έως την 1η Ιουλίου 2006. Η εν λόγω συμφωνία θα πρέπει να καλύπτει τουλάχιστον τα ακόλουθα ζητήματα: την περαιτέρω εκτίμηση των ικανοτήτων των κρατών μελών, δημιουργία αποθεμάτων, κατάρτιση, κοινές ασκήσεις και επιχειρησιακά σχέδια για τη διαχείριση μη στρατιωτικών κρίσεων",

- έχοντας υπόψη τις ανακοινώσεις της Επιτροπής:

α) προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή Περιφερειών σχετικά με την ενίσχυση της ικανότητας πολιτικής προστασίας στην Ευρωπαϊκή Ένωση (COM(2004)0200), η οποία εκτιμά τα έως τώρα επιτευχθέντα αποτελέσματα, τις αδυναμίες και τις πιθανές βελτιώσεις της ικανότητας πολιτικής προστασίας της Ευρωπαϊκής Ένωσης, κυρίως ως πρώτο μέσο παρέμβασης σε κρίσεις, σε εθελοντική βάση,

β) προς το Συμβούλιο και το Ευρωπαϊκό Κοινοβούλιο σχετικά με την αποτροπή, ετοιμότητα και ανταπόκριση σε τρομοκρατικές επιθέσεις (COM(2004)0698), η οποία τονίζει την ανάγκη για μία ολοκληρωμένη κοινοτική προσέγγιση, η οποία θα έπρεπε, μεταξύ άλλων, να εστιάσει στην κατάλληλη επικοινωνία των αρχών με το κοινό σε περιπτώσεις κρίσεων, στον ρόλο της EUROPOL για τη δημιουργία ενός νομίμως εξουσιοδοτημένου μηχανισμού προειδοποίησης και τη θέσπιση ενός ευρωπαϊκού προγράμματος προστασίας των υποδομών ζωτικής σημασίας (EPCIP), στην έρευνα στον τομέα της ασφάλειας, και στη διάρθρωση των σχετικών μερών του ιδιωτικού τομέα,

γ) προς το Συμβούλιο και το Ευρωπαϊκό Κοινοβούλιο σχετικά με την ετοιμότητα και τη διαχείριση συνεπειών στην καταπολέμηση της τρομοκρατίας (COM(2004)0701), η οποία προτείνει την εγκαθίδρυση συστημάτων εκτάκτου ανάγκης, τα οποία θα διαχειρίζεται η Επιτροπή σε ένα ασφαλές και ταχύ σύστημα προειδοποίησης (ARGUS), το οποίο θα συνδέεται με ένα Κέντρο Διαχείρισης Κρίσεων που θα συγκεντρώνει αντιπροσώπους από όλες τις σχετικές υπηρεσίες της Επιτροπής και θα παρέχει μόνιμη επαφή μεταξύ των κρατών μελών και των ευρωπαϊκών θεσμικών οργάνων,

δ) προς το Συμβούλιο και το Ευρωπαϊκό Κοινοβούλιο σχετικά με την προστασία των υποδομών ζωτικής σημασίας στην καταπολέμηση της τρομοκρατίας (COM(2004)0702), η οποία προτείνει τη θέσπιση ενός προγράμματος EPCIP σε συνεργασία με τα κράτη μέλη και τα σχετικά μέρη του ιδιωτικού τομέα και το οποίο θα προσδιορίζει τις ενδεχόμενες ελλείψεις και τα διορθωτικά μέτρα (νομικά ή άλλα) τα οποία θα λαμβάνονται,

- έχοντας υπόψη το ψήφισμά του της 4ης Σεπτεμβρίου 2003 σχετικά με τις συνέπειες του θερινού καύσωνα [2], στο οποίο ζητούσε τη συγκρότηση μίας Ευρωπαϊκής Δύναμης Πολιτικής Προστασίας,

- έχοντας υπόψη τις σχετικές νομικές βάσεις στις Συνθήκες οι οποίες εξουσιοδοτούν την Κοινότητα και την Ένωση να καθορίσουν και να εφαρμόσουν πολιτικές για να στηρίξουν τη δράση των κρατών μελών για την προστασία της υγείας και της ασφάλειας των ευρωπαίων πολιτών,

- έχοντας υπόψη το άρθρο 114, παράγραφος 3, και το άρθρο 94 του Κανονισμού του,

- έχοντας υπόψη την έκθεση της Επιτροπής Πολιτικών Ελευθεριών, Δικαιοσύνης και Εσωτερικών Υποθέσεων (A6-0161/2005),

A. έχοντας επίγνωση της διαρκούς ανάγκης των πολιτών της Ευρώπης να προστατεύονται από τους κινδύνους που συνδέονται με τρομοκρατικές επιθέσεις (όπως πυρηνικές, ραδιολογικές, χημικές και βιολογικές επιθέσεις σε δημόσιους χώρους κλπ) αλλά επίσης με φυσικές καταστροφές (όπως σεισμοί, πλημμύρες, πυρκαγιές, δασικές πυρκαγιές), με τεχνολογικές καταστροφές (όπως το Σεβέζο, θαλάσσιες καταστροφές, ατυχήματα στον τομέα των μεταφορών), καθώς και με κρίσεις ιατρικής φύσεως και άλλες (π.χ. πανδημίες), στο πλαίσιο μίας ολοκληρωμένης ευρωπαϊκής στρατηγικής, δεδομένου ότι τέτοιου είδους γεγονότα όχι μόνον έχουν μέγιστες διασυνοριακές συνέπειες σε ευρωπαϊκό επίπεδο, αλλά καθιστούν επίσης αναγκαίο για τα κράτη μέλη να επιδείξουν αλληλεγγύη μεταξύ τους και ως εκ τούτου να θέσουν σε ισχύ ένα συνεπές και διαλειτουργικό σύστημα ανταπόκρισης,

B. επισημαίνοντας ότι μία αποτελεσματική στρατηγική πρέπει να εστιάζει τόσο στην ετοιμότητα (εκτιμήσεις κινδύνων και απειλών για τις υποδομές ζωτικής σημασίας, ενισχυμένα μέτρα ασφαλείας, προώθηση κοινών προδιαγραφών ασφαλείας και ανταλλαγές εμπειρογνωμόνων, προώθηση συντονισμού και συνεργασίας σε επίπεδο ΕΕ) όσο και στη διαχείριση των συνεπειών επιθέσεων και καταστροφών (ανταλλαγή τεχνογνωσίας και πείρας, αναπτύξεις σεναρίων και εκπαιδευτικές ασκήσεις, μηχανισμοί ταχείας προειδοποίησης και πολιτικής προστασίας),

Γ. θεωρώντας ότι, ειδικά στην περίπτωση της τρομοκρατίας, όταν η πρόληψη και η αποτροπή παραβιάζονται και συμβαίνει η επίθεση, μόνο ένα καλά οργανωμένο και αποτελεσματικό σύστημα αντίδρασης μπορεί να εγγυηθεί την ταχεία επιστροφή στην ομαλότητα· μόνο αυξάνοντας τις εξειδικευμένες ικανότητες, συνεργαζόμενοι στενά, συνενώνοντας τους πόρους, διασφαλίζοντας εκτιμήσεις των κινδύνων, ενημέρωση, κατάρτιση, επικοινωνίες, ανάλυση προ και μετά των καταστροφών, εξασφαλίζοντας άμεση αποκατάσταση της ομαλότητας και, τέλος, αυξάνοντας τη χρηματοδότηση και προστατεύοντας τα θύματα με την παροχή της δέουσας βοήθειας, μπορούν τα κράτη μέλη και η ΕΕ να είναι καλύτερα προετοιμασμένοι για την προστασία των πολιτών, όταν συμβεί μία καταστροφή εντός και εκτός της Ένωσης, με πραγματικές ή επικείμενες συνέπειες στους πολίτες της ΕΕ,

Δ. επισημαίνοντας ότι οι υποδομές ζωτικής σημασίας στην ΕΕ διασυνδέονται και αλληλοεξαρτώνται σε ολοένα μεγαλύτερο βαθμό, γεγονός που τις καθιστά περισσότερο ευάλωτες στη διάλυση και την καταστροφή,

E. αναγνωρίζοντας ότι η προστασία των υποδομών ζωτικής σημασίας απαιτεί μία σταθερή, συνεργατική εταιρική σχέση μεταξύ των κατόχων και των διαχειριστών αυτών των υποδομών και των αρχών των κρατών μελών· επισημαίνοντας ότι η ευθύνη της διαχείρισης των κινδύνων στο πλαίσιο υλικών εγκαταστάσεων, αλυσίδων εφοδιασμού, τεχνολογιών πληροφοριών και δικτύων επικοινωνιών εναπόκειται κυρίως στους κατόχους και τους διαχειριστές που είναι υπεύθυνοι για την καθημερινή λειτουργία αυτών των υποδομών· επισημαίνοντας ωστόσο ότι η ΕΕ και τα κράτη μέλη πρέπει να επικουρούν, να καθοδηγούν, να στηρίζουν και να παρακολουθούν τον τομέα σε όλα τα επίπεδα δημόσιας εξουσίας, μεταξύ άλλων μέσω οικονομικών και άλλων κινήτρων, όπως και όπου αρμόζει, ώστε να φέρουν σε πέρας τις υποχρεώσεις τους· παρατηρώντας ως προς αυτό το θέμα ότι οι διαχειριστές πρέπει να μπορούν να διαβιβάζουν περαιτέρω σχετικές πληροφορίες προς τις αρχές και οι αρχές να αναλαμβάνουν την ευθύνη για την ανάλυση των πληροφοριών και την εξεύρεση κατάλληλων λύσεων στον τομέα της ασφάλειας σε συνδυασμό με τους διαχειριστές· εκτιμώντας ότι είναι ζωτικό να εξασφαλίζεται σε ευρωπαϊκό και σε εθνικό επίπεδο το θεμελιώδες δικαίωμα στην προστασία δεδομένων σε κάθε μεμονωμένη περίπτωση που συνδέεται με αυτές τις δραστηριότητες·

ΣΤ. πεπεισμένο για την ανάγκη ενίσχυσης των υπολογιστικών συστημάτων προστασίας σε συνεργασία με τις αρμόδιες ευρωπαϊκές (π.χ. ENISA) και εθνικές αρχές, μπροστά στις διαρκώς και περισσότερο εξελιγμένες απειλές που χρησιμοποιούν τις πλέον προωθημένες τεχνολογίες της πληροφορίας·

1. Απευθύνει τις ακόλουθες συστάσεις στο Ευρωπαϊκό Συμβούλιο και το Συμβούλιο:

α) να εφαρμόσουν πλήρως την πρόταση του Ευρωπαϊκού Συμβουλίου για τη σύναψη μίας "ολοκληρωμένης συμφωνίας διαχείρισης κρίσεων της ΕΕ" ως βασικού στοιχείου ενίσχυσης των δεσμών μεταξύ των πολιτών και των θεσμικών οργάνων της ΕΕ και ενδυνάμωσης της αλληλεξάρτησης και της αλληλεγγύης μεταξύ των κρατών μελών·

β) να διασφαλίσουν ότι μία ολοκληρωμένη ευρωπαϊκή στρατηγική θα καλύπτει ιδιαίτερα την απειλή για τις υποδομές ζωτικής σημασίας, μεταξύ άλλων και των αυτοματοποιημένων μέσω υπολογιστή υποδομών, των οποίων η διάλυση ή η καταστροφή θα είχε σοβαρές επιπτώσεις στην υγεία, την ασφάλεια, την προστασία ή την οικονομική ευημερία των πολιτών, και να θεσπίσουν μία εναρμονισμένη μέθοδο της ΕΕ, ούτως ώστε τα κράτη μέλη και οι φορείς να μπορούν, μέσω κοινών προδιαγραφών και οργανώσεων και προσώπων επιφορτισμένων με την ασφάλεια: να καθορίζουν τις υποδομές ζωτικής σημασίας, να αναλύουν την ευπάθεια και την αλληλεξάρτηση και, συνεπώς, τις διασυνοριακές επιπτώσεις των κρίσεων και να διενεργούν σχετικές εκτιμήσεις απειλών· και να επινοούν λύσεις για την προστασία των υποδομών και την προπαρασκευή τους για αντιμετώπιση όλων των κινδύνων, καθώς και για την εξεύρεση επαρκούς αντίδρασης σε περίπτωση που πραγματοποιηθεί επίθεση ή συμβεί καταστροφή·

γ) να θεσπίσουν, κατόπιν πρότασης της Επιτροπής και με έγκριση του Κοινοβουλίου, ένα ευρωπαϊκό πρόγραμμα προστασίας των υποδομών ζωτικής σημασίας (EPCIP) το οποίο πρέπει να χρηματοδοτείται από τα κράτη μέλη και/ή τους κατόχους και τους διαχειριστές, με βάση οικονομικά και άλλα κίνητρα, όπου και όπως αρμόζει· τα συμμετέχοντα κράτη μέλη θα πρέπει να διασφαλίζουν τη συνεργασία, συμπεριλαμβανομένης της συνεργασίας δημόσιου-ιδιωτικού τομέα και να φροντίζουν να υπάρχουν τα δεδομένα και οι ανθρώπινοι και υλικοτεχνικοί πόροι που απαιτούνται για να πληρούνται στα διάφορα στάδια του έργου οι προϋποθέσεις για αναλογικότητα και επικουρικότητα, με ιδιαίτερη έμφαση στα ατομικά δικαιώματα, την προστασία των δεδομένων και τις απαιτήσεις ασφαλείας·

δ) να λάβουν υπόψη το γεγονός ότι το EPCIP θα πρέπει να θεωρείται από τις νομίμως εξουσιοδοτημένες υπηρεσίες των κρατών μελών και τις αρμόδιες για τους εθνικούς μηχανισμούς πολιτικής προστασίας συμπληρωματικό του εθνικού σχεδιασμού και της ευαισθητοποίησης του κοινού· ότι η επιτυχία του EPCIP θα πρέπει να εκτιμάται ανεξάρτητα και σύμφωνα με ειδικά πρότυπα· και ότι, κατόπιν πρότασης της Επιτροπής, το Συμβούλιο θα πρέπει να θεσπίσει το EPCIP μέσω ενός αναγνωρίσιμου και επιτεύξιμου χρονοδιαγράμματος σταδιακής εφαρμογής συγκεκριμένων και σαφώς καθορισμένων βημάτων και στόχων· και να αναγνωρίσουν ότι, για να είναι επιτυχές, ένα ευρωπαϊκό δίκτυο πληροφόρησης έγκαιρης προειδοποίησης για τις υποδομές ζωτικής σημασίας θα πρέπει να συμβάλλει στην παροχή ερεθισμάτων για ανταλλαγή πληροφοριών για κοινές απειλές και σημεία αμοιβαίας ευπάθειας και εφευρίσκοντας κατάλληλα μέτρα και στρατηγικές μετριασμού των κινδύνων, στηρίζοντας την προστασία των υποδομών ζωτικής σημασίας·

ε) να λάβουν υπόψη το γεγονός ότι:

- πρέπει να δημιουργηθεί σε συνεργασία με τον Ευρωπαίο Επόπτη Προστασίας των Δεδομένων ένα ευρωπαϊκό σύστημα ανάλυσης κινδύνων, λαμβάνοντας υπόψη τις απαιτήσεις προστασίας δεδομένων σε ευρωπαϊκό και εθνικό επίπεδο, ούτως ώστε να διασφαλιστεί η διαλειτουργικότητα·

- όλες οι σχετικές αρχές σε εθνικό, ευρωπαϊκό και διεθνές επίπεδο που ανταλλάσσουν πληροφορίες ζωτικής σημασίας θα πρέπει να διασυνδέονται επαρκώς, στη δε διασύνδεση πρέπει να περιλαμβάνεται και η αντιστοίχου επιπέδου αρχή προστασίας των δεδομένων·

- οι σχετικές πληροφορίες θα πρέπει να τυγχάνουν ακριβούς, αξιόπιστης και, αν είναι απαραίτητο, εμπιστευτικής διαχείρισης, ανεξαρτήτως πηγής (στρατιωτικές ή πολιτικές υπηρεσίες πληροφοριών, αστυνομική συνεργασία)· πρέπει να διασφαλίζεται ο κατάλληλος κοινοβουλευτικός έλεγχος, μέσω ειδικής διοργανικής συμφωνίας για το σκοπό αυτό, σε περιπτώσεις που διακυβεύονται ευρωπαϊκά εσωτερικά ζητήματα ασφαλείας·

- είναι απαραίτητο να δημιουργηθεί εντός της Επιτροπής ένα ευρωπαϊκό σύστημα έγκαιρης προειδοποίησης κρίσεων, για να διασυνδέσει τα υπάρχοντα ευρωπαϊκά, εθνικά και διεθνή εξειδικευμένα συστήματα έγκαιρης προειδοποίησης εκτάκτων αναγκών, ούτως ώστε όλες οι σχετικές πληροφορίες που ενδεχομένως απαιτούν δράση σε ευρωπαϊκό επίπεδο να μπορούν να ανταλλάσσονται αποτελεσματικά μέσω ενός κεντρικού δικτύου (ARGUS)·

- είναι σκόπιμο να υπάρχει συνεργασία με την Ευρωπαϊκή Επιτροπή Τυποποίησης (CEN), όταν δεν υφίστανται τομεακές προδιαγραφές ή όταν δεν έχουν ακόμη θεσπισθεί διεθνή πρότυπα·

στ) να διασφαλίσουν ότι το EPCIP :

- βρίσκεται υπό συνεχή κοινοβουλευτικό έλεγχο σε ευρωπαϊκό και εθνικό επίπεδο,

- αποτελεί βασικό στοιχείο μελλοντικών εξελίξεων σε επίπεδο ηπείρου και σε παγκόσμιο επίπεδο [3]·

ζ) να βελτιώσουν, ως συμπληρωματικό μέτρο, τη λειτουργία του Ευρωπαϊκού Ταμείου Αλληλεγγύης (για παρεμβάσεις εντός της Ένωσης) και της ECHO (για εξωτερικές παρεμβάσεις)·

η) να αναλάβουν την πρόταση που έγινε στο προαναφερθέν ψήφισμα για τη θέσπιση μίας Ευρωπαϊκής Δύναμης Πολιτικής Προστασίας, η οποία να μπορεί να παρακολουθεί τις περιοχές που απειλούνται από κίνδυνο φυσικής καταστροφής με σκοπό να προλαμβάνεται η εμφάνιση καταστροφών με τεράστιες απώλειες ανθρωπίνων ζωών, ομάδες της οποίας θα παρεμβαίνουν σε γεγονότα όπως η πρόσφατη καταστροφή του τσουνάμι, και οι οποίες θα φέρουν ένα κοινό έμβλημα, ούτως ώστε να αυξηθεί η προβολή της ευρωπαϊκής αλληλεγγύης·

θ) να ενισχύσουν την κοινωνική εταιρική σχέση συντονίζοντας τις ΜΚΟ, την κοινωνία των πολιτών και τις τοπικές αρχές·

ι) να διασφαλίσουν ότι οι προειδοποιήσεις, οι συστάσεις και τα ενημερωτικά σημειώματα, που εκδίδονται για να βοηθήσουν το κοινό και τους συμμέτοχους του ιδιωτικού τομέα να προστατεύσουν τα συστήματα καίριων υποδομών, καθώς και οιεσδήποτε προειδοποιήσεις και συστάσεις που απευθύνονται στο ευρύτερο κοινό στο πλαίσιο εκτάκτων αναγκών πολιτικής προστασίας, θα σχεδιάζονται έτσι ώστε να είναι οι απαραίτητες και ενδεδειγμένες, προκειμένου να μην διαταράσσεται αδίκως η καθημερινή ζωή των πολιτών και των επιχειρήσεων και να μην δημιουργείται περιττός φόβος ή ανασφάλεια στον πληθυσμό·

ια) να διασφαλίσουν τον σεβασμό στο δικαίωμα προστασίας του ιδιωτικού βίου, ώστε οι καταναλωτές και οι φορείς να έχουν εμπιστοσύνη ότι οι πληροφορίες θα τυγχάνουν εμπιστευτικής, ακριβούς και αξιόπιστης διαχείρισης και ότι οι διαβαθμισμένες επιχειρηματικές πληροφορίες θα έχουν την ενδεδειγμένη μεταχείριση και θα προστατεύονται από τη μη εγκεκριμένη χρήση και διάδοση·

ιβ) να διασφαλίσουν ότι ταυτόχρονα θα σχεδιαστεί ένα ευρωπαϊκό σύστημα προστασίας και διατήρησης των δεδομένων το συντομότερο δυνατόν, με σχετικούς κανόνες που θα εφαρμόζονται αυστηρά σε όλα τα πεδία, και ότι θα εξασφαλίζεται η προστασία των θεμελιωδών δικαιωμάτων των πολιτών·

ιγ) να διασφαλίσουν ότι οι εκπαιδευτικές ασκήσεις για την ενίσχυση των ικανοτήτων πολιτικής προστασίας και προστασίας των υποδομών ζωτικής σημασίας της Ένωσης θα καλύπτουν πραγματικά και σύγχρονα σενάρια, αντλώντας από την εμπειρία και την εμπειρογνωμοσύνη κατάλληλων ειδικών στον τομέα της πολιτικής προστασίας και της προστασίας υποδομών ζωτικής σημασίας (π.χ. εμπειρογνώμονες πολιτικής προστασίας και προστασίας υποδομών ζωτικής σημασίας και σενάρια από τους Ολυμπιακούς Αγώνες της Αθήνας το 2004)·

2. αναθέτει στον Πρόεδρό του να διαβιβάσει την παρούσα σύσταση στο Ευρωπαϊκό Συμβούλιο, στο Συμβούλιο και, προς ενημέρωση, στην Επιτροπή, στις κυβερνήσεις και τα κοινοβούλια των κρατών μελών, στο Συμβούλιο της Ευρώπης, καθώς και στον ΟΗΕ και στις εξειδικευμένες υπηρεσίες του.

[1] Ενημερωμένο στις 17 Δεκεμβρίου 2004 για το συγκεκριμένο θέμα της καταπολέμησης της τρομοκρατίας.

[2] ΕΕ C 76 E της 25.3.2004, σ. 382.

[3] Βλ. την πρόταση για μεταρρύθμιση της στρατηγικής σχετικά με την πολιτική προστασία από χημικές, βιολογικές, ραδιολογικές και πυρηνικές απειλές σε επίπεδο ΟΗΕ.

--------------------------------------------------